Diari Oficial de la Generalitat Valenciana


Sumari del DOGV 2232, del 22-03-1994 (1994/830944)

RESOLUCIÓ de 18 de gener de 1994, del secretari general de la Conselleria de Cultura, per la qual ressòl l'extinció de la Fundació Constantina Criado Pilan.
------------------------------------------------------------------------------------------------------------------------------------------------------------

### Dades del document

Número de DOGV
:   2232

Data del DOGV
:   22-03-1994

Secció del DOGV
:   ALTRES DISPOSICIONS

Número del document
:   1994/830944


Data del document
:   18-01-1994

Organisme emissor
:   Conselleria de Cultura

Tipus de document
:   Resolució

RESOLUCIÓ de 18 de gener de 1994, del secretari general de la Conselleria de Cultura, per la qual resol l'extinció de la Fundació Constantina Criado Pilan. [94/1685]  
Vist l'expedient iniciat a instància dels senyors Carlos Barrés García i Jesús Florencio Sanz Larrosa, de 7 de desembre de 1993, i en consideració als següents  
Fets  
Primer. El 18 de febrer de 1946 el Ministeri d'Educació Nacional classifica com a benèfico-docent de caràcter particular la fundació instituïda per la Sra. Constantina Criado Pilan, per mitjà de testament atorgat per la fundadora davant el notari de Xest Sr. Laureano Sánchez Sánchez, protocol número 63, la finalitat de la qual consistia a donar instrucció i educació a les xiquetes pobres de 9 a 13 anys que pertanyien a famílies integrades en la comunitat catòlica, precisament en el col·legi de religioses de la localitat o, si no, segons el parer dels marmessors, a qui conferia les més àmplies facultats.  
En els estatuts no hi ha cap prescripció per al cas d'extinció.  
Segon. Amb data 7 de desembre de 1993, els patrons administradors formularen una sol·licitud d'extinció de la fundació per considerar que, en la situació actual, l'educació al col·legi de religioses de la localitat és gratuïta per a tots el xiquets, perquè el centre és concertat, i per aquesta raó no és possible aplicar els béns existents a la finalitat prevista per la fudadora.  
Ara bé, atesa la possibilitat d'adequar el centre per a impartir l'Ensenyament Secundari Obligatori, sí que seria important disposar dels fons de la fundació per a fer possible aquesta adequació.  
Consideracions jurídiques  
Primera. L'article 39 del Codi Civil disposa que, si per haver expirat el termini durant el qual funcionaren legalment o per haver realitzat el fi per al qual es van constituir o perquè ja no era possible aplicar l'activitat i el mitjans de què disposaven, deixassen de funcionar les fundacions, als seus béns es donaria l'aplicació que les clàusules fundacionals els havien assignat. Si no hi havia establert res sobre això, aqueixos béns s'aplicarien a la realització de fins anàlegs, en interès de la comunitat autònoma o del municipi.  
En aquest cas, hi era la circumstància que és impossible aplicar els mitjans de què disposa, consistents en títols de Deute Públic, làmines 56.712 de 50.000 pessetes, làmina A 294.665, de 1.000 pessetes i làmina C 31.970-003, d'1.410.000 pessetes, dipositats en el Banc d'Espanya, sucursal de València, a la finalitat prevista, perquè el col·legi de religioses és gratuït per a tots els xiquets i xiquetes, per ser concertat. I atesa la possibilitat d'adequar el centre per a impartir l'ensenyament secundari obligatori, amb l'ajuda dels fons que posseeix, es podria utilitzar el romanent del capital fundacional, una volta extingida la fundació, per a col·laborar en el projecte.  
Segona. Que en aquest expedient s'han observat les prescripcions de l'article 55.1 del Decret 2930/1972, de 21 de juliol, que regula el procediment d'extinció.  
Tercer. En aquest supòsit, atesa l'escassa entitat del patrimoni fundacional, s'estima que en l'expedient està prou acreditada la causa legal d'extinció, i que per tant és precedent. Al mateix temps, se'n nomenen liquidadors els patrons Srs. Carlos Barrés García, DNI: 29.230.562, i Jesús Florencio Sanz Larrosa, DNI: 04.626.557.  
Vistos els preceptes anteriors i els altres aplicables legalment, i fent ús de les facultats delegades per l'Ordre de 3 d'agost de 1993, de la Conselleria de Cultura (DOGV 2101, de 13 de setembre de 1993), resolc:  
Primer. Aceptar i inscriure en el Registre de Fundacions Culturals Privades de la Conselleria de Cultura la proposta d'extinció de la Fundació Constantina Criado Pilan, de Bunyol (València).  
Segon. Designar com a liquidadors els patrons de la fundació el rector de Sant Pere Apòstol Sr. Carlos Barrés García, i el notari titular de Bunyol Sr. Jesús Florencio Sanz Larrosa.  
Tercer. Els liquidadors tindran les responsabilitats dels membres de l'òrgan encarregat del govern i la direcció de la fundació durant el període de liquidació, i donaran compte al protectorat de cada una de les operacions que duguen a terme tant en la realització de l'actiu com en la liquidació del passiu. Així mateix, faran el compte final de liquidació amb els justificants del lliurament de l'haver líquid a les institucions que l'hagen de rebre, per a l'anotació en el Registre de Fundacions Culturals Privades.  
Contra aquesta resolució, que posa fi a la via administrativa, es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació.  
Per a la interposició del recurs, serà requisit imprescindible que prèviament el recurrent comunique la interposició a aquest òrgan.  
Tot això d'acord amb l'article 58 i següents de la Llei Reguladora de la Jurisdicció Contenciosa Administrativa, i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 18 de gener de 1994.- El secretari general de la Conselleria de Cultura: Vicent Todoli i Femenia.